P r e d k l a d a c i a   s p r á v a

    	Analýza vplyvu platnej legislatívy na podporu využívania biomasy na energetické účely a návrh na ďalšie riešenie nadväzuje na vládou schválenú „ Koncepciu využitia poľnohospodárskej a lesníckej biomasy na energetické účely“. Tá bola schválená uznesením  č. 1149/2004. Predložením materiálu sa plní úloha B.1. uznesenia. Analýza bola spracovaná spoločne s MH SR a MŽP SR. 

    	Nepodarilo sa splniť úlohu B.2.; v ktorej bolo uložené ministrovi školstva vytvoriť samostatný tematický okruh v rámci rozšírenia štátneho programu „ Uplatňovanie progresívnych princípov výroby a premien energie, riešiaci problematiku využívania biomasy v hospodárstve SR pre roky 2006 až 2008. MP SR predložilo Ministerstvu školstva podklady pre splnenie úlohy, pracovníci MP SR sa zúčastnili na rokovaní s Radou štátneho programu. 

    	MP SR splnilo úlohu v bode C.1. uznesenia vlády a uzatvorilo s príslušnými príspevkovými organizáciami zmluvy v rámci bežných transferov na riešenie uvedenej problematiky v roku 2006.

     	Samosprávne kraje oznámili, že vzhľadom na nedostatok finančných prostriedkov nezadali vypracovanie regionálnych energetických koncepcií.

   	V programovom vyhlásení vlády SR sa uvádza, že vláda zváži motivačné pravidlá pri využívaní domácich primárnych energetických zdrojov vrátane využívania obnoviteľných zdrojov energie. Toto vyhlásenie je podložené nielen snahou o zníženie strategickej závislosti od dovozu primárnych energetických zdrojov, ale aj snahou o ochranu ozónovej vrstvy zeme, ochranu ovzdušia a životného prostredia. Bol rozpracovaný celý rad koncepčných materiálov, ktoré obsahujú zámery smerujúce k znižovaniu spotreby dovážaných fosílnych palív a ich čiastočnú náhradu obnoviteľnými zdrojmi energie, ktoré sa nachádzajú na území SR . Tieto zámery podporuje materiál MF SR „Národný program reforiem Slovenskej republiky na roky 2006 – 2008, ktorý bol schválený uznesením vlády č.797/2005. V materiáli sa okrem iného konštatuje :
„Využívanie obnoviteľných zdrojov energie (OZE) je jedným zo základných predpokladov pre zabezpečenie trvalo udržateľného rozvoja i pre realizáciu strategických cieľov energetickej politiky SR. Pre zabezpečenie diverzifikácie a bezpečnosti dodávok energie, pre ekonomický rast marginalizovaných vidieckych regiónov, pre rast zamestnanosti a rozvoj malého a stredného podnikania predstavujú OZE nezanedbateľný potenciál. V súčasnosti však vyšším investíciam do OZE a ich intenzívnejšiemu využívaniu bránia politické, legislatívne, administratívne, ekonomické i fiškálne bariéry. Tieto bariéry deformujú trhové prostredie, udržujú vysokú mieru koncentrácie a centralizácie výroby a distribúcie energie, posilňujú závislosť ekonomiky na dovoze primárnych energetických zdrojov zo zahraničia, zaťažujú životné prostredie, čo predstavuje negatívne externality s nezanedbateľným dosahom na verejné financie v budúcnosti.
Preto vláda SR v rámci úlohy Rozvoj podnikania v oblasti využívania obnoviteľných zdrojov energie prikročí k identifikácii a postupnému odstraňovaniu bariér, ktoré bránia intenzívnejšiemu využívaniu obnoviteľných zdrojov energie. Intenzívnejšie a efektívnejšie využívanie OZE si vyžaduje dôkladnú analýzu súčasného stavu, spracovanie jasnej a komplexnej stratégie využívania OZE vrátane mechanizmu využívania verejných zdrojov a iných podporných nástrojov, úpravu energetickej politiky SR, adekvátne zmeny v legislatíve a nie v poslednom rade regionálne akčné plány, ktoré zohľadnia špecifické podmienky regiónov pre využívanie rôznych foriem OZE.
Komplexná stratégia tejto oblasti bude založená o. i. na zvýšení motivácie súkromného kapitálu k investovaniu do OZE a na nasmerovaní štátnej pomoci i finančných prostriedkov zo štrukturálnych fondov EÚ do budovania kapacít OZE“.

     	Rezort pôdohospodárstva zbilancoval možnosti využívania biomasy a konštatoval, že jej energetický potenciál predstavuje teoreticky asi 15 % všetkých primárnych energetických zdrojov  SR. V predkladanom materiáli konkretizuje a navrhuje legislatívne a ekonomické zmeny, ktoré pomôžu naplniť zámery vlády SR.

        	Využívanie pôdohospodárskej biomasy na energetické účely môže vyvolať v spoločnosti niektoré prínosy:
-	z hľadiska ochrany životného prostredia je to zníženie emisií plynov, ktoré spôsobujú skleníkový efekt,
-	energetické, ako je čiastočná náhrada primárnych energetických zdrojov pri výrobe elektriny a tepla, zabezpečenie určitej energetickej bezpečnosti štátu, zníženie závislosti od dovozu,
-	ekonomické prínosy využívania biomasy budú jednak pre producentov biomasy a jednak pre konečného spotrebiteľa nižšími cenami tepla a v neposlednom rade s nížením závislostí štátu na dovoze energetických nosičov.

     	Výhodou pôdohospodárskej biomasy je aj to, že jej výskyt a produkcia v určitom množstve je pravidelná, rovnomerne rozložená po celom území SR a nezávislá od  vonkajších ekonomických vplyvov.

     	Po zohľadnení všetkých alternatív výskytu a produkcie pôdohospodárskej biomasy je teoreticky určený jej celkový energetický potenciál na 120,3 PJ.

    	Časť z tejto biomasy bude spotrebovaná na výrobu energie v rezorte pôdohospodárstva a časť bude ponúknutá na trh s biomasou vo forme paliva alebo energie. Na realizáciu týchto zámerov je spracovaný program využívania biomasy do roku 2013.

	Realizácia navrhovaného programu bude mať pozitívny vplyv na zvýšenie zamestnanosti, rovnomerne rozmiestnenej po celom území SR. Taktiež bude mať pozitívny vplyv na rozvoj vidieka. 

.